Comunicat de presă FSLI, 22.06.2018

**În anul Centenarului unim profesorii din România, Cernăuţi şi Republica Moldova la Spartachiadă**

**Alianța Sindicatelor din Învățământ Suceava, afiliată Federaţiei Sindicatelor Libere din Învăţământ organizează şi în acest an ”Spartachiada Profesorilor”, care a ajuns la cea de-a VI-a ediție. Evenimentul din acest an se desfășoară sub egida Centenarului Marii Uniri, motiv pentru care în concurs s-au înscris şi colegi din învăţământ din Cernăuţi – Ucraina, precum şi din Republica Moldova.**

Alianța Sindicatelor din Învățământ Suceava organizează “Spartachiada profesorilor”, în parteneriat cu Inspectoratul Școlar Județean Suceava, Universitatea ”Ștefan cel Mare” Suceava şi cu sprijinul Consiliului Județean Suceava, Primăria și Consiliul Local Suceava, Primăria și Consiliul Local Fălticeni.

Deschiderea oficială a evenimentului va avea loc astăzi, 22 iunie, ora 9.30, pe esplanada Universităţii “Ştefan cel Mare” Suceava.

În total, peste 700 de participanţi şi-au anunţat prezenţa la ediţia din acest an. Competiţiile vor avea loc la următoarele discipline: șah, cros, darts, natație, volei, tenis de masă, tenis de câmp, tenis cu piciorul, fotbal, pescuit sportiv, badminton, ciclism, street-ball, handbal și lupta cu odgonul.

“Este vorba despre un proiect care a crescut de la un an la altul şi în care credem foarte mult. Promovăm sportul, mișcarea pentru sănătate, în rândul colegilor noştri, dar mai ales în rândul elevilor noștri pentru care vrem să fim un model. Sportul ne mai învaţă ceva: fair-play-ul, cel pe care trebuie să îl aplicăm nu doar în cadrul acestor competiţii, ci în tot ceea ce facem noi. Spartachiada îşi propune să fie şi un mod prin care încercăm să convingem autorităţile locale să investească în baze sportive şcolare, în care să avem atât noi, cadrele didactice, cât şi elevii acces. În același timp, Spartachiada profesorilor este şi un prilej pentru colegii noștri să facă schimb de experienţă, indiferent de disciplina pe care o predă și indiferent de categoria din care face parte: didactic de predare, didactic auxiliar sau nedidactic”, a declarat preşedintele Alianței Sindicatelor din Învățământ Suceava, Giani Leonte.

“FSLI susţine astfel de activităţi menite să-i aducă pe oameni mai aproape unii de alţii. Ne bucură nespus de mult că în acest an istoric pentru noi, la Spartachiada profesorilor participă şi colegi din Cernăuţi şi Republica Moldova. Sportul ne oferă o lecţie importată: face legăturile umane mai strânse, mai ales când oamenii împărtăşesc acelaşi ideal. Astfel sunt construite echipa şi unitatea. În sport nu eşti niciodată singur, întotdeauna, alături sau în spatele unui sportiv, mai sunt alţi oameni care îl susţin. Din asta şi noi, sindicatele, avem de învăţat. Consider că federaţia noastră poate să organizeze la nivel naţional acest eveniment, iniţiativă care poate fi pusă în practică începând cu anul viitor. Le urez succes colegilor care organizează acest eveniment, dar şi participanţilor”, a declarat preşedintele FSLI, Simion Hancescu.

**Pentru declaraţii şi informaţii suplimentare:**

**Giani Leonte, preşedinte Alianța Sindicatelor din Învățământ Suceava: 0737.508.154 /0745.540.084/ 0230.551.434**